Ma stort met kinders in motor in kloof af | Netwerk24
Ma stort met kinders in motor in kloof af
Deur Hanti Otto 04 April 2021 21:39
Die motor waarin 'n ma en haar twee kinders in 'n kloof afgerol het. Foto: ER24
'n Ma en haar seun moes Sondagmiddag vanuit die dieptes van 'n kloof om hulp roep nadat die gesin se kar daar afgerol het.
Ross Campbell, woordvoerder van die ER24-nooddiens, sê die 19-jarige seun het, ten spyte van sy eie beserings, reeds 'n groot deel van die onherbergsame hange na bo uitgeklim terug na die pad om hulp te soek, toe hulle gevind is.
Intussen het die 51-jarige ma haar beseerde 12-jarige dogter gehelp met wat ook al tot haar beskikking was.
"Die ma het goed kopgehou. Volgens ons inligting het sy reeds haar dogter gestabiliseer en seker gemaak sy lê baie stil," sê Campbell.
Die 12-jarige dogter moes per noodhelikopter vervoer word. Foto: ER24
Dit is onbekend hoe die voertuig in die kloof vanaf die R511-pad in die Hennopsrivier-omgewing duskant Centurion afgerol het.
"ER24-paramedici het om 14:15 saam met die metropolisie en polisie op die toneel aangekom.
"Die motor het vir so 'n kilometer tot onder in die kloof afgerol. Die ma en seun het van onderaf om hulp geroep," sê Campbell.
Die jong meisie moes weens vermoedelike rugbeserings op 'n draagbaar met die hulp van die polisielede op die toneel gedra word.
"Sy was stabiel, maar weens die erns van haar beserings en omdat dit nie moontlik was om gevorderde mediese hulp daar te verleen nie, is daar besluit om haar met 'n ander mediese diens se helikopter en medici na 'n hospitaal te neem."
Die ma en seun se beserings is om die toneel behandel, voordat hulle na die Mediclinic Midstream geneem is vir verdere behandeling.